pythainlp/thaigov-v2-corpus-22032023 huggingface dataset:
วันจันทร์ที่ 16 พฤศจิกายน 2563
รองนายกรัฐมนตรี พลเอก ประวิตรฯ กำชับทุกหน่วยงานเร่งแก้ปัญหาความเดือดร้อนของประชาชนในทุกพื้นที่ ส่งเสริมการบูรณาการระดับจังหวัดเพื่อตอบสนองความต้องการประชาชน
รองนายกรัฐมนตรี พลเอก ประวิตร วงษ์สุวรรณ กำชับทุกหน่วยงานเร่งแก้ปัญหาความเดือดร้อนของประชาชนในทุกพื้นที่ ส่งเสริมการบูรณาการระดับจังหวัดเพื่อตอบสนองความต้องการประชาชน
วันนี้ (16 พ.ย. 63) เวลา 10.00 น. ณ ห้องประชุม 301 ตึกบัญชาการ 1 ทำเนียบรัฐบาล พลเอก ประวิตร วงษ์สุวรรณ รองนายกรัฐมนตรี เป็นประธานการประชุมคณะกรรมการกำกับและติดตามการปฏิบัติราชการในภูมิภาค (กกภ.) ครั้งที่ 1/2563 โดยมี นายดอน ปรมัตถ์วินัย รองนายกรัฐมนตรีและรัฐมนตรีว่าการกระทรวงการต่างประเทศ และหน่วยงานที่เกี่ยวข้องเข้าร่วม โดยที่ประชุมมีมติรับทราบผลการกำกับและติดตามการปฏิบัติราชการในภูมิภาคของรองนายกรัฐมนตรีประจำปีงบประมาณ พ.ศ. 2563 ได้ลงพื้นที่เพื่อมอบนโนบายในการกำกับและติดตามการปฏิบัติราชการในภูมิภาค ในการขับเคลื่อนในระดับพื้นที่ให้สอดคล้องกับประเด็นยุทธศาสตร์ชาติ แผนปฏิรูปประเทศ และแผนพัฒนาเศรษฐกิจและสังคมแห่งชาติฉบับที่ 12 นโยบายเร่งด่วนของรัฐบาล สรุปสาระสำคัญ ดังนี้
ที่ประชุมยังมีมติรับทราบผลการอนุมัติงบประมาณรายจ่ายประจำปีงบประมาณ พ.ศ. 2563 งบกลาง รายการเงินสำรองจ่ายเพื่อกรณีฉุกเฉินหรือจำเป็นให้แก่หน่วยงานของรัฐ ของรองนายกรัฐมนตรีและการขออนุมัติจัดสรรงบประมาณรายจ่ายประจำปีงบประมาณ พ.ศ. 2563 งบกลาง รายการเงินสำรองจ่ายเพื่อกรณีฉุกเฉินหรือจำเป็น ให้แก่หน่วยงานของรัฐเกินวงเงินตามที่คณะกรรมการกำหนด โดยจำแนกโครงการออกเป็น 3 ประเภท ได้แก่ โครงการประเภทแหล่งน้ำ โครงการประเภทโครงสร้างพื้นฐาน และโครงการอื่น ๆ
โอกาสนี้ ที่ประชุมได้มีมติเห็นชอบมาตรการและแนวทางในการกำกับและติดตามการปฏิบัติราชการในภูมิภาคของรองนายกรัฐมนตรีประจำปีงบประมาณ พ.ศ. 2564 เน้นการบูรณาการระดับจังหวัดเพื่อให้การปฏิบัติงานของหน่วยงานต่าง ๆ เป็นไปอย่างคล่องตัว ตอบสนองความต้องการของประชาชน โดยเฉพาะมาตรการฟื้นฟูเศรษฐกิจและสังคมที่ได้รับผลกระทบจากการระบาดของโควิด-19 ปัญหาสำคัญในแต่ละพื้นที่ตามที่รองนายกรัฐมนตรีเห็นสมควร และที่ประชุมมีมติเห็นชอบกรอบวงเงินงบประมาณ ที่รองนายกรัฐมนตรีแต่ละคนมีอำนาจในการอนุมัติจัดสรร งบกลาง รายการเงินสำรองจ่ายเพื่อกรณีฉุกเฉิน หน่วยงานรัฐ ในวงเงินรวม 900 ล้านบาท สำหรับทั้ง 18 เขตตรวจราชการ ประจำปีงบประมาณ พ.ศ. 2564 เพื่อพิจารณากลั่นกรองความเหมาะสมและความจำเป็นในการใช้จ่ายเงินของแผนงานหรือโครงการต่าง ๆ
ในตอนท้าย รองนายกรัฐมนตรี พลเอก ประวิตรฯ ย้ำให้มีการติดตามความก้าวหน้าการดำเนินงานให้เป็นไปตามนโยบายรัฐบาล พร้อมกำชับให้เร่งแก้ไขปัญหาความเดือดร้อนของประชาชนเป็นกรณีเร่งด่วน โดยเฉพาะปัญหาแหล่งน้ำ ที่ดิน ที่ทำกิน เพื่อพัฒนาคุณภาพชีวิตของประชาชนในทุกพื้นที่ โดยการจัดทำโครงการต่าง ๆ ต้องคำนึงถึงผลประโยชน์ของประชาชนเป็นหลัก
..................
กลุ่มประชาสัมพันธ์และเผยแพร่ สำนักโฆษก
วันจันทร์ที่ 16 พฤศจิกายน 2563
ฟิทช์ จัดอันดับเครดิต SME D Bank ระดับ “AAA(tha)” สูงสุดในประเทศ 8 ปีซ้อน  สะท้อนมีเสถียรภาพ และมีบทบาทสำคัญต่อการช่วยเหลือเอสเอ็มอีไทย
SME D Bank ได้รับจัดอันดับเครดิตจาก ฟิทช์ เรทติ้งส์ (ประเทศไทย) ประจำปี 2563 อยู่ที่ “AAA(tha)” นับเป็นอันดับเครดิตสูงสุดภายในประเทศ ต่อเนื่อง 8 ปีซ้อน สะท้อนมีเสถียรภาพ และรัฐบาลพร้อมสนับสนุนเป็นกรณีพิเศษ
SME D Bank ได้รับจัดอันดับเครดิตจาก ฟิทช์ เรทติ้งส์ (ประเทศไทย) ประจำปี 2563 อยู่ที่ “AAA(tha)” นับเป็นอันดับเครดิตสูงสุดภายในประเทศ ต่อเนื่อง 8 ปีซ้อน สะท้อนมีเสถียรภาพ และรัฐบาลพร้อมสนับสนุนเป็นกรณีพิเศษ อีกทั้ง ยังเป็นเครื่องมือสำคัญในการช่วยเหลือเอสเอ็มอีไทย โดยเฉพาะในช่วงเศรษฐกิจอ่อนแอจากผลกระทบของโควิด-19
รายงานจาก บริษัท ฟิทช์ เรทติ้งส์ (ประเทศไทย) จำกัด ประกาศคงอันดับเครดิตภายในประเทศของ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank ประจำปี 2563 อยู่ที่ “AAA(tha)” แนวโน้มอันดับเครดิตมีเสถียรภาพ ซึ่งเป็นอันดับสูงที่สุดสำหรับอันดับเครดิตภายในประเทศ และคงอันดับเครดิตระยะสั้นที่ “F1+(tha)” สะท้อนมุมมองของฟิทช์ ว่า SME D Bank มีโอกาสสูงจะได้รับการสนับสนุนจากรัฐบาลในกรณีที่มีความจำเป็น โดยพิจารณาจากบทบาทสำคัญในการสนับสนุนผู้ประกอบการเอสเอ็มอีที่ไม่สามารถเข้าถึงบริการจากธนาคารพาณิชย์ได้เพียงพอ โดยเฉพาะช่วงที่เศรษฐกิจอ่อนแอ
ทั้งนี้ อันดับเครดิตภายในประเทศยังสะท้อนถึงสถานะทางกฎหมายของธนาคาร ซึ่งก่อตั้งขึ้นภายใต้พระราชบัญญัติเฉพาะเพื่อสนับสนุนนโยบายรัฐบาล และเป็นสถาบันการเงินเฉพาะกิจ อีกทั้ง ยังมีความสัมพันธ์ที่ใกล้ชิดกับรัฐบาล และมีสัดส่วนการถือหุ้นโดยตรงจากกระทรวงการคลังถึง 98.9%
รัฐบาลให้การสนับสนุน SME D Bank โดยการชดเชยดอกเบี้ยและชดเชยค่าใช้จ่ายที่เกิดขึ้นจากหนี้เสียสำหรับสินเชื่อภายใต้โครงการที่ได้รับอนุมัติจากคณะรัฐมนตรี อีกทั้งกระทรวงการคลังสนับสนุนเพิ่มทุนให้ต่อเนื่อง รวมถึงให้การค้ำประกันหุ้นกู้ของ SME D Bank ช่วยสนับสนุนการดำเนินงานของ SME D Bank ในช่วงภาวะเศรษฐกิจได้รับผลกระทบอย่างมากจากการแพร่ระบาดของโควิด-19 โดย SME D Bank มีมาตรการช่วยเหลือลูกหนี้ ทั้งการเลื่อนชำระหนี้เงินต้นและดอกเบี้ย รวมถึง ให้เงินกู้ฉุกเฉิน
ด้านนางสาวนารถนารี รัฐปัตย์ กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank กล่าวว่า การได้รับจัดอันดับเครดิตที่ ‘AAA (tha)’ ต่อเนื่องนับตั้งแต่ปี 2556 ถึง 2563 หรือ 8 ปีซ้อนมาแล้ว สะท้อนให้เห็นถึงความมีเสถียรภาพเครดิตของ SME D Bank และการมีบทบาทสำคัญในเชิงนโยบายต่อรัฐบาลตามที่ได้กำหนดไว้ในพระราชบัญญัติจัดตั้งธนาคารตามกฎหมายให้เป็นสถาบันการเงินเฉพาะกิจเพื่อการพัฒนาเอสเอ็มอี
ทั้งนี้ จากสถานการณ์โควิด-19 ที่เกิดขึ้น SME D Bank ยิ่งมีบทบาทสำคัญในการเป็นกลไกของรัฐบาล เพื่อช่วยเหลือผู้ประกอบการเอสเอ็มอีไทยที่ได้รับผลกระทบ ผ่านมาตรการเติมความรู้คู่ทุน โดย SME D Bank สนับสนุนสินเชื่ออัตราดอกเบี้ยพิเศษ ช่วยเสริมสภาพคล่อง รักษาการจ้าง เช่น “สินเชื่อรายเล็ก Extra Cash” ครอบคลุมช่วยเหลือทุกกลุ่มธุรกิจที่ได้รับผลกระทบจากโควิด-19 ทั้งทางตรง และทางอ้อม อัตราดอกเบี้ย 3% ต่อปี ใน 2 ปีแรก ไม่ต้องมีหลักทรัพย์ค้ำประกัน และ “สินเชื่อเพื่อยกระดับเศรษฐกิจชุมชน” นิติบุคคล อัตราดอกเบี้ย เพียง 2.875%ต่อปี นาน 3 ปีแรก และบุคคลธรรมดา อัตราดอกเบี้ย เพียง 4.875%ต่อปี นาน 3 ปีแรก ควบคู่กับมีมาตรการเติมความรู้เพิ่มศักยภาพ ยกระดับธุรกิจ ขยายตลาดใหม่ โดยเฉพาะผ่านอีคอมเมิร์ซ ซึ่งได้รับความนิยมอย่างสูง ช่วยให้เอสเอ็มอีเพิ่มรายได้ และสามารถปรับตัวก้าวผ่านวิกฤตโควิด-19 ไปได้ด้วยดี
วันจันทร์ที่ 16 พฤศจิกายน 2563
เศรษฐกิจไทยไตรมาส 3 ปี 2563 ฟื้นตัวได้ดีกว่าที่คาดไว้
เศรษฐกิจไทยไตรมาส 3 ปี 2563 ฟื้นตัวดีกว่าคาดไว้ จากปัจจัยสำคัญจากการบริโภคและลงทุนภาครัฐที่ขยายตัวต่อเนื่อง ประกอบกับบริโภคภาคเอกชนและส่งออกสินค้าหดตัวชะลอลง สะท้อนปรับตัวดีขึ้นของเศรษฐกิจไทย และผลนโยบายภาครัฐที่ช่วยสนับสนุนเศรษฐกิจไทยช่วงที่ผ่านมา
“เศรษฐกิจไทยไตรมาส 3 ปี 2563 ฟื้นตัวได้ดีกว่าที่คาดไว้ จากปัจจัยสำคัญมาจากการบริโภคและการลงทุนของภาครัฐที่ขยายตัวต่อเนื่อง ประกอบกับการบริโภคภาคเอกชนและการส่งออกสินค้าหดตัวชะลอลง สะท้อนการปรับตัวดีขึ้นของเศรษฐกิจไทย และผลของนโยบายภาครัฐที่ช่วยสนับสนุนเศรษฐกิจไทยในช่วงที่ผ่านมา”
นายพรชัย ฐีระเวช ที่ปรึกษาด้านเศรษฐกิจการเงิน สำนักงานเศรษฐกิจการคลัง ในฐานะรองโฆษกกระทรวงการคลัง เปิดเผยว่า “ในวันนี้สำนักงานสภาพัฒนาการเศรษฐกิจและสังคมแห่งชาติ (สภาพัฒน์) ได้ประกาศอัตราการขยายตัวผลิตภัณฑ์มวลรวมของไทยในไตรมาส 3 ปี 2563 ว่าเศรษฐกิจไทยหดตัวที่ร้อยละ -6.4 ต่อปี ซึ่งดีกว่าที่คาดการณ์ไว้เดิม และปรับตัวดีขึ้นจากไตรมาส 2 ปี 2563 ที่หดตัวร้อยละ -12.1 ต่อปี และหากเปรียบเทียบกับไตรมาสก่อน เศรษฐกิจไทยขยายตัวระดับสูงที่ร้อยละ 6.5 ต่อไตรมาสหลังปรับผลของฤดูกาล แสดงให้เห็นว่าเศรษฐกิจไทยได้ผ่านจุดต่ำสุดแล้ว
ปัจจัยสำคัญที่ส่งผลให้เศรษฐกิจไทยในไตรมาส 3 ปี 2563 ฟื้นตัวขึ้น ได้แก่ 1) การใช้จ่ายของรัฐบาลและการลงทุนภาครัฐขยายตัวเร่งขึ้นที่ร้อยละ 3.4 และ 18.5 ตามลำดับ (เมื่อปรับผลของฤดูกาลขยายตัวที่ร้อยละ 2.3 และ 6.3 เมื่อเทียบกับไตรมาสก่อนหน้า ตามลำดับ) โดยเป็นผลจากการเร่งเบิกจ่ายในครึ่งหลังของปีงบประมาณและการขยายตัวทั้งการลงทุนในสิ่งก่อสร้างและเครื่องมือเครื่องจักร 2) การใช้จ่ายเพื่อการอุปโภคบริโภคขั้นสุดท้ายของเอกชนหดตัวชะลอลงที่ร้อยละ -0.6 ปรับตัวดีขึ้นจากไตรมาสก่อนหน้าที่หดตัวสูงร้อยละ -6.8 สะท้อนการบริโภคภาคเอกชนที่กลับมาอยู่ในระดับใกล้เคียงภาวะปกติ และ 3) การส่งออกสินค้าหดตัวร้อยละ -7.7 ปรับตัวดีขึ้นจากไตรมาสก่อนหน้าที่หดตัวร้อยละ -15.9 โดยการส่งออกสินค้าไปยังตลาดสหรัฐฯ ขยายตัวได้ดี นำโดยสินค้าอุตสาหกรรมที่สำคัญ เช่น ปลากระป๋องและปลาแปรรูป ผลิตภัณฑ์ยาง อาหารสัตว์ เครื่องใช้ไฟฟ้า และเฟอร์นิเจอร์ เป็นต้น
ทั้งนี้ กระทรวงการคลังมั่นใจว่าเศรษฐกิจไทยจะปรับตัวดีขึ้นอย่างต่อเนื่องในช่วงที่เหลือของปี 2563 และสามารถกลับมาขยายตัวเป็นบวกได้อีกครั้งในปี 2564 โดยกระทรวงการคลังจะพิจารณาปรับประมาณการเศรษฐกิจไทยปี 2563 และ 2564 อีกครั้ง ณ สิ้นเดือนมกราคม 2564 สำหรับการดำเนินมาตรการในระยะต่อไปจะมุ่งเน้นการสนับสนุนการขยายตัวทางเศรษฐกิจ การรักษาระดับการจ้างงาน การเร่งรัดการใช้จ่ายของภาครัฐและรักษาเสถียรภาพการคลัง เพื่อสนับสนุนให้การฟื้นตัวของเศรษฐกิจไทยมีความต่อเนื่องและยั่งยืน”
สำนักนโยบายเศรษฐกิจมหภาค สำนักงานเศรษฐกิจการคลัง
โทร. 0-2273-9020 ต่อ 3223
วันจันทร์ที่ 16 พฤศจิกายน 2563
​นักวิเคราะห์ต่างชาติ คาดมาตรการส่งเสริมการลงทุนด้านรถยนต์ไฟฟ้าใหม่จะช่วยให้ไทยเป็นศูนย์กลางการผลิตรถยนต์ ไฟฟ้าในภูมิภาคได้
​นักวิเคราะห์ต่างชาติ คาดมาตรการส่งเสริมการลงทุนด้านรถยนต์ไฟฟ้าใหม่จะช่วยให้ไทยเป็นศูนย์กลางการผลิตรถยนต์ ไฟฟ้าในภูมิภาคได้
นายอนุชา บูรพชัยศรี โฆษกประจำสำนักนายกรัฐมนตรี เผย เว็บไซต์ Just Auto ของสหราชอาณาจักร ซึ่งเป็นเว็บไซต์ที่เผยแพร่ข่าวสารและบทวิเคราะห์เกี่ยวกับอุตสาหกรรมรถยนต์ ได้เผยแพร่ความคิดเห็นของนาย Bakar Sadik Agwan นักวิเคราะห์อาวุโสด้านการให้คำปรึกษาเกี่ยวกับยานยนต์ ของบริษัท Global Data (บริษัทวิเคราะห์ข้อมูล และเป็นบริษัทที่ปรึกษาที่ก่อตั้งขึ้นในปี 2542 และได้รับการจดทะเบียนในตลาดหลักทรัพย์ลอนดอน) ที่มีต่อมาตรการส่งเสริมการลงทุนการผลิตรถยนต์ไฟฟ้าฉบับใหม่ของไทย ซึ่งครอบคลุมภาคส่วนใหม่ ๆ อาทิ รถยนต์ไฟฟ้าแบบไฮบริด (HEV) รถยนต์ไฟฟ้าแบบปลั๊กอิน ไฮบริด (PHEV) รถยนต์ไฟฟ้าแบบแบตเตอรี่ (BEV) รถจักรยานยนต์ไฟฟ้า รวมถึงชิ้นส่วนรถยนต์ไฟฟ้า เช่น แบตเตอรี่สำหรับยานยนต์ไฟฟ้าต่างๆ ว่าเป็นการพัฒนาเชิงบวกที่มีนัยสําคัญ และก้าวหน้ากว่าประเทศคู่แข่งอย่างมาเลเซียและอินโดนีเซียอย่างมาก ซึ่งอาจช่วยให้ประเทศไทยกลายเป็นศูนย์กลางการผลิตรถยนต์ไฟฟ้าของภูมิภาค ตลอดจนช่วยให้รัฐบาลสามารถบรรลุเป้าหมายที่ต้องการให้มีสัดส่วนการผลิตรถยนต์ไฟฟ้าร้อยละ 30 ของการผลิตรถยนต์ในไทยทั้งหมดภายในปี 2030 ได้อีกด้วย อย่างไรก็ดี รัฐบาลต้องให้ความสําคัญกับอุปสงค์ภายในประเทศที่จะมีผลต่อการตัดสินใจของนักลงทุนด้วยเช่นกัน
โฆษกประจำสำนักนายกรัฐมนตรีกล่าวว่า “ด้วยความชัดเจนในการส่งเสริมการลงทุนจากต่างประเทศเรื่องการผลิตยานยนต์ไฟฟ้า ไทยจะสามารถรักษาความเป็นศูนย์กลางฐานการผลิต EV ของอาเซียน โดยขณะนี้มีนักลงทุนหลายราย หลายสัญชาติแสดงความพร้อมที่จะเข้าลงทุนใช้ไทยเป็นฐานผลิตรถ EV แล้ว ซึ่งในอนาคตโลกมีแนวโน้มการใช้รถ EV มากถึง 60% ของจำนวนรถยนต์ทั้งหมด จึงเป็นความก้าวหน้าที่ดีของไทยที่ได้มีนโยบายการส่งเสริมการลงทุนที่ชัดเจนในเรื่องรถ EV”
-----------------------------------------
วันศุกร์ที่ 27 พฤศจิกายน 2563
“พุทธิพงษ์” ร่วมประชุม กบส. ครั้งที่ 3 หารือแผนปฏิบัติการ 3 ปี (2563-2565) และระเบียบข้อบังคับสำนักงานของ สกมช.
“พุทธิพงษ์” ร่วมประชุม กบส. ครั้งที่ 3 หารือแผนปฏิบัติการ 3 ปี (2563-2565) และระเบียบข้อบังคับสำนักงานของ สกมช.
เมื่อวันที่ 26 พฤศจิกายน 2563 นายพุทธิพงษ์ ปุณณกันต์ รัฐมนตรีว่าการกระทรวงดิจิทัลเพื่อเศรษฐกิจและสังคม เป็นประธานกรรมการบริหารสำนักงานคณะกรรมการการรักษาความมั่นคงปลอดภัยไซเบอร์ (กบส.) ครั้งที่ 3/2563 เพื่อพิจารณาแผนงานของสำนักงานภายใต้แผนปฏิบัติการ 3 ปี (2563-2565) ของ สกมช. และระเบียบข้อบังคับสำนักงาน โดยนางสาวอัจฉรินทร์ พัฒนพันธ์ชัย ปลัดกระทรวงดิจิทัลเพื่อเศรษฐกิจและสังคม ทำหน้าที่ เลขาธิการคณะกรรมการการรักษาความมั่นคงปลอดภัยไซเบอร์แห่งชาติ (เลขาธิการ กมช.) พร้อมด้วย นายภูเวียง ประคำมินทร์ รองปลัดกระทรวงดิจิทัลฯ เข้าร่วมประชุมด้วย ณ ห้องประชุม Think Big ชั้น 20 สำนักงานพัฒนาธุรกรรมทางอิเล็กทรอนิกส ทั้งนี้ สาระสำคัญที่ประชุมได้พิจารณา ได้แก่ เรื่องเพื่อทราบ มติคณะกรรมการการรักษาความมั่นคงปลอดภัยไซเบอร์แห่งชาติ (กมช.) การแต่งตั้งเลขาธิการ กมช. , คำสั่งแต่งตั้งคณะอนุกรรมการ 3 คณะ ประกอบด้วย คณะอนุกรรมการด้านยุทธศาสตร์ คณะอนุกรรมการด้านการบริหารงานบุคคล คณะอนุกรรมการด้านกฎหมาย และผลการดำเนินงานที่ผ่านมา เป็นต้น
*****************
วันศุกร์ที่ 27 พฤศจิกายน 2563
รมว.สุริยะฯ เป็นประธานในพิธีประกาศผลและมอบรางวัลรถยนต์ยอดเยี่ยมประจำปี 2563 รางวัลรถจักรยานยนต์ยอดเยี่ยมประจำปี 2563 และรางวัลไทยแลนด์ คาร์ มาร์เก็ตติ้ง อวอร์ด 2563
นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม เป็นประธานในพิธีประกาศผลรางวัลและมอบรางวัลรถยนต์ยอดเยี่ยมประจำปี 2563 ณ สโมสรราชพฤกษ์ ถนนวิภาวดีรังสิต กทม.
เมื่อวันที่ 26 พ.ย. 63 นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม เป็นประธานในพิธีประกาศผลรางวัลและมอบรางวัลรถยนต์ยอดเยี่ยมประจำปี 2563 รางวัลรถจักรยานยนต์ยอดเยี่ยมประจำปี 2563 และรางวัลไทยแลนด์ คาร์ มาร์เก็ตติ้ง อวอร์ด 2563 พร้อมกล่าวปาฐกถาพิเศษ หัวข้อ "นโยบายรัฐขับเคลื่อนหลัง Covid-19 แนวโน้มที่สดใส" จัดโดยสมาคมผู้สื่อข่าวรถยนต์และรถจักรยานยนต์ไทย ซึ่งรถยนต์ที่ได้รับรางวัลรถยนต์ยอดเยี่ยมประจำปี 2563 ได้แก่ ซึ่งรถยนต์เอสยูวี มาสด้า ซีเอ็กซ์-30 จากบริษัท มาสด้า เซลส์ (ประเทศไทย) จำกัด และมีนางสาวสุชาดา แทนทรัพย์ โฆษกกระทรวงอุตสาหกรรม ร่วมด้วย ณ สโมสรราชพฤกษ์ ถนนวิภาวดีรังสิต กทม.
วันศุกร์ที่ 27 พฤศจิกายน 2563
ถ้อยแถลงนายกรัฐมนตรี ในพิธีเปิดงานแสดงสินค้าจีน-อาเซียน ครั้งที่ 17 วันศุกร์ที่ 27 พฤศจิกายน 2563 ผ่านระบบการประชุมทางไกล
ถ้อยแถลงนายกรัฐมนตรีในพิธีเปิดงานแสดงสินค้าจีน-อาเซียน ครั้งที่ 17 วันศุกร์ที่ 27 พฤศจิกายน 2563 ผ่านระบบการประชุมทางไกล
ถ้อยแถลงนายกรัฐมนตรี
ในพิธีเปิดงานแสดงสินค้าจีน-อาเซียน ครั้งที่ 17
วันศุกร์ที่ 27 พฤศจิกายน 2563 ผ่านระบบการประชุมทางไกล
**************
ท่านประธานาธิบดี สี จิ้นผิง
ฯพณฯ ทั้งหลาย
แขกผู้มีเกียรติทุกท่าน
ผมมีความยินดีที่ได้ร่วมพิธีเปิดงานแสดงสินค้าจีน-อาเซียน ครั้งที่ 17 และขอส่งคำทักทายจากประเทศไทยมายังทุกท่านในวันนี้ ผมขอชื่นชมรัฐบาลจีน เขตปกครองตนเองกว่างซีจ้วง สำนักเลขาธิการงานแสดงสินค้าจีน-อาเซียน และทีมงานทั้งหมดที่ได้ร่วมจัดงานแสดงสินค้าครั้งนี้ขึ้น ภายใต้ข้อจำกัดและความท้าทายที่เกิดจากการแพร่ระบาดของโควิด-19
วิกฤตการณ์การแพร่ระบาดของโควิด-19 ทำให้พวกเราเห็นถึงความสำคัญของมิตรภาพและความร่วมมือระหว่างประเทศมากยิ่งขึ้น เราได้เห็นถึงจุดอ่อนที่ต้องแก้ไขปรับปรุง จุดแข็งที่ต้องส่งเสริมและพัฒนา ที่สำคัญเราได้เห็นถึงโอกาสในการก้าวข้ามผ่านข้อจำกัดเดิม เพื่อก้าวเข้าไปสู่
วิถีปกติใหม่ร่วมกัน
งานแสดงสินค้าจีน-อาเซียนในปีนี้ ถือเป็นกิจกรรมที่มีความสำคัญเป็นพิเศษ ที่รัฐบาลและหน่วยงานภาครัฐร่วมกันดำเนินการเพื่อส่งเสริมการปรับแนวทางการดำเนินธุรกิจให้สอดคล้องกับวิถีปกติใหม่ ตลอดจนการเร่งแสวงหาและเสริมสร้างโอกาสทางเศรษฐกิจให้แก่ภาคเอกชน ทั้งในด้านการค้า การลงทุน การบริการ และการท่องเที่ยว รวมทั้งการส่งเสริมการใช้เทคโนโลยีที่ทันสมัย เพื่อทำให้ ทุกภาคส่วนเชื่อมั่นว่า “เราจะผ่านพ้นวิกฤตครั้งนี้ไปด้วยกันและฟื้นตัวกลับมาได้ดีกว่าเดิม”
ท่านประธานาธิบดี และแขกผู้มีเกียรติทุกท่าน
อาเซียนมีสถานะเป็นคู่ค้าอันดับที่ 1 ของจีน อันสะท้อนให้เห็นถึงมิตรภาพ และความร่วมมือร่วมใจระหว่างอาเซียนและจีน ผ่านความตกลงด้านเศรษฐกิจต่าง ๆ ที่พวกเราได้ดำเนินการร่วมกันมาโดยตลอด โดยเฉพาะอย่างยิ่งการยกระดับความตกลงการค้าเสรีอาเซียน-จีน โดยในปีนี้ถือเป็นวาระพิเศษของการครบรอบ 10 ปีของความตกลงฯ ซึ่งเราควรใช้โอกาสพิเศษนี้สานต่อความร่วมมือระหว่างกันให้หลากหลายมากขึ้น ทั้งในด้านเศรษฐกิจดิจิทัลอาเซียน-จีน ตลอดจน
การพัฒนาโครงสร้างพื้นฐานด้านดิจิทัลที่ภาคธุรกิจรายย่อยและประชาชนสามารถเข้าถึงได้ รวมทั้งการพัฒนานวัตกรรมทางการเงินและการเสริมสร้างขีดความสามารถให้กับผู้ประกอบการ MSMEs start-ups และผู้ประกอบการท้องถิ่น ซึ่งเป็นส่วนสำคัญในการขับเคลื่อนเศรษฐกิจ
ฐานราก ให้สามารถเข้าถึงแหล่งเงินทุนและได้รับการพัฒนาทักษะที่จำเป็นมากขึ้น
ในโอกาสการสถาปนาความสัมพันธ์ทางการทูตไทย – จีน ครบ 45 ปี ในปีนี้ และอาเซียน – จีนจะร่วมฉลองความสัมพันธ์ ครบ 30 ปี ในปีหน้า ผมขอให้พวกเราร่วมแรงร่วมใจและมีความเป็นอันหนึ่งอันเดียวในการฝ่าฟันวิกฤตครั้งนี้และกลับมาแข็งแกร่งกว่าเดิม เพื่อให้ภูมิภาคของเราธำรงไว้ซึ่งความมั่นคง มั่งคั่ง และยั่งยืน บนพื้นฐานของการมีคุณภาพชีวิตที่ดียิ่งขึ้นของประชาชนทุกคน
สุดท้ายนี้ ผมขอร่วมเปิดงานแสดงสินค้าจีน-อาเซียน ครั้งที่ 17 และขออวยพรให้งานครั้งนี้ประสบความสำเร็จและบรรลุวัตถุประสงค์ตามที่กำหนดไว้ทุกประการ
วันศุกร์ที่ 27 พฤศจิกายน 2563
เร่งเครื่องสร้างศูนย์กลางคอกกักโคเนื้อ เชียงแสนที่ได้มาตรฐาน
‘รมช.ประภัตร’ เร่งเครื่องสร้างศูนย์กลางคอกกักโคเนื้อ เชียงแสน ที่ได้มาตรฐาน ควบคุมโรค ก่อนส่งออกจีน
นายประภัตรโพธสุธนรัฐมนตรีช่วยว่าการกระทรวงเกษตรและสหกรณ์กล่าวภายหลังลงพื้นที่ตรวจเยี่ยมและติดตามความคืบหน้าการสร้างคอกกักโคเนื้อเพื่อการส่งออกณบ้านจอมกิตติหมู่6ต.เวียงอ.เชียงแสนจ.เชียงรายว่าวันนี้ได้หารือร่วมกันกับหน่วยงานที่เกี่ยวข้องอาทิกรมปศุสัตว์กรมชลประทานเกษตรและสหกรณ์จังหวัดเชียงรายเป็นต้นเพื่อติดตามความคืบหน้าการสร้างศูนย์กลางคอกกักโคขุนที่ได้มาตรฐานซึ่งเดิมพื้นที่แห่งนี้เป็นพื้นที่รกร้างจึงได้เข้ามาพัฒนาให้เป็นศูนย์กลางคอกกักควบคุมโรคก่อนส่งออกขายประเทศจีนโดยมีองค์ประกอบที่ผ่านเกณฑ์พื้นฐานตามที่กรมปศุสัตว์กำหนดเพื่อสร้างความมั่นใจให้กับประเทศคู่ค้าด้านการควบคุมโรคและสร้างความเชื่อมั่นในสินค้าปศุสัตว์ไทยซึ่งมีพื้นที่10ไร่รองรับโคขุน1,000ตัวตลอดจนมีระบบชลประทานขณะนี้มีความคืบหน้าเป็นที่น่าพอใจ
นายประภัตรกล่าวเพิ่มเติมว่านอกจากนี้พบว่าพื้นที่โดยรอบมีศักยภาพในการส่งเสริมให้เป็นแหล่งเรียนรู้แปลงสาธิตของหน่วยงานต่างๆกระทรวงเกษตรฯซึ่งในอนาคตจะพัฒนาให้เป็นศูนย์กลางการส่งออกแบบครบวงจรและให้เกษตรกรประชาชนได้เข้ามาเรียนรู้ต่อไปอีกทั้งคาดว่าในปี2564จะเริ่มดำเนินการให้เกิดเป็นรูปธรรมเพื่อนำร่องพื้นที่แรกเนื่องจากจีนมีความต้องการโคเนื้อมากถึง500,000ตัวหากสถานการณ์โควิด-19คลี่คลายลงจะทำให้การส่งออกมีมูลค่าสูงขึ้น
ทั้งนี้พบว่าธุรกิจส่งออกโคและกระบือมีชีวิตลุ่มน้ำโขงผ่านชายแดนอ.เชียงแสนจ.เชียงรายมีมูลค่าการค้าค่อนข้างสูงดังนั้นการสร้างศูนย์กลางคอกกักเพื่อการส่งออกของประเทศที่ได้มาตรฐานจะเป็นที่ยอมรับของต่างประเทศอย่างไรก็ตามจีนได้กำหนดคุณสมบัติของโคที่จะรับซื้อจะต้องปลอดโรคและเป็นลูกผสมอเมริกันบราห์มันหรือลูกผสมยุโรปทุกสายพันธุ์น้ำหนักไม่ต่ำกว่า350–400กิโลกรัมราคากิโลกรัมละ100บาทโดยสปป.ลาวจะนำโคจากไทยไปเลี้ยงต่อระยะเวลาตามเงื่อนไขที่ตกลงกันเพื่อเตรียมน้ำหนักของโคจากนั้นจึงจะสามารถส่งข้ามไปจีนได้
สำหรับสถานการณ์ปัจจุบัน(เดือนพฤศจิกายน2563)ข้อมูลจากกลุ่มวิจัยเศรษฐกิจการปศุสัตว์กรมปศุสัตว์ระบุประมาณการผลผลิตโคเน้ือปี2563คาดว่ามีจำนวน1.224ล้านตัวเพิ่มขึ้นจากปีที่แล้วร้อยละ2.09เนื่องจากประสิทธิภาพการผลิตเพิ่มขึ้นโคเข้าฆ่ามีขนาดใหญ่ข้ึนและเปอร์เซ็นต์ซากเพิ่มข้ึนส่วนการส่งออกโคเนื้อมีชีวิตปี2563 (ม.ค.-ต.ค.)มีจำนวน205,460ตัวลดลงจากช่วงเดียวกันของปีที่แล้วร้อยละ15.02ส่งออกไปลาวร้อยละ61
วันศุกร์ที่ 27 พฤศจิกายน 2563
สมัครด่วน ก.แรงงาน จัดเวทีประลองฝีมือคนพิการแห่งชาติ ครั้งที่ 10
กระทรวงแรงงาน โดยกรมพัฒนาฝีมือแรงงาน เปิดรับสมัครคนพิการเข้าประลองโชว์ศักยภาพ ในการแข่งขันฝีมือคนพิการแห่งชาติ ครั้งที่ 10
นายธวัช เบญจาทิกุล อธิบดีกรมพัฒนาฝีมือแรงงาน (กพร.) กระทรวงแรงงาน เปิดเผยว่า ในปี พ.ศ.2546 คณะรัฐมนตรีมีมติอนุมัติให้กระทรวงแรงงาน โดย กพร.เป็นหน่วยงานหลักร่วมกับหน่วยงานและองค์กรที่เกี่ยวข้องกับคนพิการจัดงานแข่งขันฝีมือคนพิการแห่งชาติ 2 ปี ต่อ 1 ครั้ง โดยเริ่มจัดการแข่งขันครั้งแรกขึ้นเมื่อวันที่ 30 – 31 สิงหาคม 2546 ณ อาคารกีฬาเวสน์ 2 ศูนย์เยาวชนกรุงเทพมหานคร (ไทย-ญี่ปุ่น) ทั้งนี้ รัฐบาลภายใต้การนำของ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มีนโยบายในการส่งเสริมแรงงานกลุ่มเปราะบางโดยเฉพาะแรงงานคนพิการให้มีศักยภาพในการประกอบอาชีพ ลดความเหลื่อมล้ำทางสังคม สอดคล้องกับนโยบายของนายสุชาติ ชมกลิ่น รัฐมนตรีว่าการกระทรวงแรงงาน และศาสตราจารย์ นฤมล ภิญโญสินวัฒน์ รัฐมนตรีช่วยว่าการกระทรวงแรงงาน ที่มอบหมายให้กพร.มุ่งเน้นพัฒนาทักษะและขีดความสามารถของแรงงานคนพิการให้ได้รับการพัฒนาฝีมือทางด้านอาชีพสามารถเสริมแรงงานที่กำลังขาดแคลนในปัจจุบัน
นายธวัช กล่าวต่อไปว่า การแข่งขันฝีมือแรงงานคนพิการแห่งชาติ ครั้งที่ 10 มีชื่อในการจัดงานว่า Abilympics Thailand 2021 มีสาขาที่จัดการแข่งขันแบ่งออกเป็น 4 กลุ่มสาขาอาชีพ จำนวนทั้งสิ้น 15 สาขา ประกอบด้วย 1. กลุ่มสาขาอาชีพหัตถกรรม ได้แก่ สาขาสานตะกร้า ถักโครเชต์ เย็บปักถักร้อย ถักนิตติ้ง วาดภาพระบายสี 2. กลุ่มสาขาอาชีพเทคโนโลยีการสื่อสาร ได้แก่ สาขาออกแบบคาแรคเตอร์ ออกแบบเว็บเพจ ออกแบบสิ่งพิมพ์ ถ่ายภาพในสตูดิโอ ออกแบบโปสเตอร์ พิมพ์เอกสารด้วยโปรแกรมไมโครซอฟท์เวิร์ด 3. กลุ่มสาขาอาชีพอุตสาหกรรม ได้แก่ สาขาออกแบบสถาปัตยกรรมการก่อสร้างด้วยโปรแกรมคอมพิวเตอร์ ออกแบบเพื่องานอุตสาหกรรมด้วยโปรแกรมคอมพิวเตอร์ และ 4. กลุ่มสาขาอาชีพบริการ ได้แก่ สาขาตัดเย็บเสื้อผ้าสตรี ระดับพื้นฐาน ตัดเย็บเสื้อผ้าบุรุษจะเปิดรับสมัครตั้งแต่วันที่ 4 มกราคม 2564 – 12 กุมภาพันธ์ 2564 ณ สถาบันพัฒนาฝีมือแรงงาน (สพร.) และสำนักงานพัฒนาฝีมือแรงงานทุกจังหวัด (สนพ.) ซึ่งคุณสมบัติของผู้สมัครต้องมีสัญชาติไทย เป็นคนพิการตามประกาศกระทรวงพัฒนาการสังคมและความมั่นคงของมนุษย์ เรื่อง ประเภทและหลักเกณฑ์ความพิการ ฉบับที่ 2 และต้องแสดงตนครบทั้ง 3 ข้อ ได้แก่ 1) ใบสมัคร ตามแบบ สฐ.102 2) บัตรประจำตัวประชาชน 3) สำเนาสมุดประจำตัวคนพิการ โดยจะแข่งขันในวันที่ 7 พฤษภาคม 2564 ประกาศผลและมอบรางวัลวันที่ 8 พฤษภาคม 2564 ณ อาคาร 6 ศูนย์แสดงสินค้าและการประชุม อิมแพ็ค เมืองทองธานี อำเภอปากเกร็ด จังหวัดนนทบุรี ซึ่งผู้แข่งขันที่ชนะเลิศจะได้รับรางวัลเหรียญทอง รางวัลละ 30,000 บาท เหรียญเงิน 15,000 บาท เหรียญทองแดง 9,000 บาท และรางวัลชมเชย 3,000 บาท
“การแข่งขันฯ ช่วยยกระดับมาตรฐานฝีมือคนพิการให้สูงขึ้นสามารถพัฒนาไปสู่มาตรฐานสากล ยกฐานะทางเศรษฐกิจและสังคมของคนพิการ และเปิดโอกาสให้คนพิการได้แสดงความสามารถเป็นที่ยอมรับของสังคม
ให้สังคมได้มองเห็นคุณค่า ความสามารถ และช่วยเพิ่มโอกาสแก่คนพิการในการประกอบอาชีพได้อีกทางหนึ่ง
จึงขอเชิญชวนคนพิการที่สนใจทุกท่านร่วมประลองทักษะฝีมือในครั้งนี้ เพื่อพิสูจน์ศักยภาพที่ท่านมีให้ประจักษ์แก่
พี่น้องแรงงานได้ชื่นชมยินดีครับ” อธิบดี กพร.กล่าว
วันศุกร์ที่ 27 พฤศจิกายน 2563
ปลัดวธ.ร่วมกล่าวถึงความร่วมมือโครงการประกวด “การต่อต้านทุจริต ผ่านศิลปะการแสดงพื้นบ้าน” ประจำปี ๒๕๖๓
ปลัดวธ.ร่วมกล่าวถึงความร่วมมือโครงการประกวด “การต่อต้านทุจริต ผ่านศิลปะการแสดงพื้นบ้าน” ประจำปี ๒๕๖๓
วันที่ ๒๗ พฤศจิกายน ๒๕๖๓ เวลา ๑๐.๐๐ น. นางยุพา ทวีวัฒนะกิจบวร ปลัดกระทรวงวัฒนธรรม ร่วมกล่าวถึงความร่วมมือโครงการประกวด “การต่อต้านทุจริต ผ่านศิลปะการแสดงพื้นบ้าน” ประจำปี ๒๕๖๓ ในพิธีเปิดการประกวดต่อต้านการทุจริต ผ่านศิลปะการแสดงพื้นบ้าน ประจำปี ๒๕๖๓” ถ้วยพระราชทาน สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี โดยมีพลเอก ธีระเดช ฉัตรเสถียรพงศ์ รองประธานกรรมการมูลนิธิต่อต้านการทุจริต กล่าวถึงวัตถุประสงค์โครงการฯ มีผู้บริหารมูลนิธิต่อต้านการทุจริต ผู้บริหารเครือเจริญโภคภัณฑ์ ศิลปินแห่งชาติ ครู อาจารย์ นักเรียน นักศึกษาและประชาชนที่สนใจเข้าร่วม ณ โรงละครแห่งชาติ กรุงเทพฯ
วันศุกร์ที่ 27 พฤศจิกายน 2563
สธ.ร่วม บ.อโกด้า เปิดตัวแพลตฟอร์มจอง ASQ ประเทศแรกของโลก กระตุ้นเศรษฐกิจ หนุนท่องเที่ยว
กระทรวงสาธารณสุข จับมือบริษัทอโกด้า เปิดตัวแพลตฟอร์มจองแพ็คเกจโรงแรมสถานกักกันโรคแห่งรัฐทางเลือก ประเทศแรกในโลก ช่วยอำนวยความสะดวกชาวไทยที่ต้องการเดินทางกลับเข้าประเทศไทย และชาวต่างชาติที่ได้รับอนุญาตให้เข้าในประเทศไทย
กระทรวงสาธารณสุข จับมือบริษัทอโกด้า เปิดตัวแพลตฟอร์มจองแพ็คเกจโรงแรมสถานกักกันโรคแห่งรัฐทางเลือก ประเทศแรกในโลก ช่วยอำนวยความสะดวกชาวไทยที่ต้องการเดินทางกลับเข้าประเทศไทย และชาวต่างชาติที่ได้รับอนุญาตให้เข้าในประเทศไทย ส่งเสริมการท่องเที่ยวระหว่างประเทศ สร้างรายได้ผู้ประกอบกิจการ
วันนี้ (27 พฤศจิกายน 2563) ณ โรงแรมเมอเวนพิค บีดีเอ็มเอส เวลเนส รีสอร์ท กรุงเทพมหานคร ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข พร้อมด้วยนายแพทย์ธเรศ กรัษนัยรวิวงค์ อธิบดีกรมสนับสนุนบริการสุขภาพ และนายจอห์น บราวน์ ประธานเจ้าหน้าที่บริหาร บริษัทอโกด้า (Agoda) ร่วมแถลงข่าว “การดำเนินงานสถานกักกันโรคแห่งรัฐทางเลือก (Alternative State Quarantine) และเปิดตัวแพลตฟอร์มจองแพ็คเกจโรงแรมสถานที่กักกันโรคแห่งรัฐทางเลือก (ASQ)”
ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข กล่าวว่า กระทรวงสาธารณสุข โดยกรมสนับสนุนบริการสุขภาพ (สบส.) ได้ร่วมมือกับบริษัทอโกด้า เปิดตัวระบบปฏิบัติการ (Platform) จองแพ็คเกจโรงแรมสถานกักกันโรคแห่งรัฐทางเลือก (Alternative State Quarantine (ASQ) packages) ประเทศแรกของโลกที่ใช้แพลตฟอร์มนี้ เพื่ออำนวยความสะดวกในการจองโรงแรมสถานที่กักตัว แก่ชาวไทยที่ต้องการเดินทางกลับเข้าประเทศไทย และชาวต่างชาติที่ได้รับอนุญาตให้เข้ามาในประเทศไทย ช่วยเพิ่มความสะดวก รวดเร็วในการค้นหาเปรียบเทียบแพ็คเกจ ASQ ในประเทศไทย เช่น จำนวนห้องพักที่ว่าง ราคาห้องพัก ประเภทห้องพัก และบริการอื่นๆ เป็นการลดเวลาในการเลือกจองโรงแรมที่ได้รับการรับรองโดยกระทรวงสาธารณสุข นอกจากนี้ ยังมีบริการที่ครอบคลุมความต้องการของผู้ใช้บริการ มีการแสดงผลมากถึง 39 ภาษา บริการดูแลลูกค้าใน 21 ภาษา โดยเฉพาะภาษาอังกฤษและจีนบริการ ทุกวัน ตลอด 24 ชั่วโมง และมีกระบวนการชำระเงินที่สะดวกรวดเร็ว นับเป็นความร่วมมือระหว่างภาครัฐและภาคเอกชนในการกระตุ้นเศรษฐกิจของประเทศไทย ส่งเสริมให้เกิดการท่องเที่ยวระหว่างประเทศ สร้างรายได้ให้กับผู้ประกอบกิจการในทุกระดับ
นายแพทย์ธเรศ กรัษนัยรวิวงค์ อธิบดีกรมสนับสนุนบริการสุขภาพ กล่าวว่า ขณะนี้มีโรงแรมที่ได้รับการรับรองเป็น ASQ แล้ว 113 แห่ง สามารถสร้างรายได้ให้กับประเทศ 1,200 ล้านบาท สำหรับการเปิดตัวแพลตฟอร์ม เบื้องต้นมีสถานประกอบการเข้าร่วมแพ็คเกจ ASQ ให้เลือกรับบริการประมาณ 37 แห่ง และจะขยายเพิ่มจำนวน ASQ และสถานที่ควบคุมโรคทางเลือกในต่างจังหวัด (Alternative Local Quarantine - ALQ) อีกกว่า 100 แห่ง คาดว่าจะช่วยดึงดูดนักท่องเที่ยวเข้าประเทศเพิ่มขึ้นกว่า 30,000 ราย และสร้างรายได้ให้ประเทศเพิ่มอีกกว่า 1,000 ล้านบาท
ด้านนายจอห์น บราวน์ ประธานเจ้าหน้าที่บริหารบริษัทอโกด้า กล่าวว่า ขอขอบคุณกระทรวงสาธารณสุข ที่มีแนวคิดก้าวหน้านำบริษัทที่มีเทคโนโลยีมีความเชี่ยวชาญการจองที่พักนำมาร่วมพัฒนาการเข้าถึงและประสิทธิภาพของแพลตฟอร์มจองแพ็คเกจ ASQ ในแบบดิจิทัล เพื่อให้การดูแลความปลอดภัยด้านสุขภาพแก่ประชาชนในประเทศ และนักเดินทางเป็นไปอย่างมีประสิทธิภาพ ซึ่งความร่วมมือกันระหว่างภาครัฐและองค์กรในลักษณะนี้ ย่อมมีส่วนช่วยให้โครงการอื่นๆ ในอนาคตสามารถดำเนินการไปได้อย่างราบรื่น คุ้มค่า อีกทั้งยังช่วยตอบสนองต่อความต้องการของประชาชนผู้รับบริการได้อย่างเหมาะสม
*************************************27 พฤศจิกายน 2563
*************************************************
วันศุกร์ที่ 27 พฤศจิกายน 2563
กรุงเทพมหานคร เคลียส์ข้อสงสัยการเวนคืนที่ดินเพื่อสร้างทางเชื่อม
กรุงเทพมหานคร เคลียส์ข้อสงสัยการเวนคืนที่ดินเพื่อสร้างทางเชื่อม "หมอชิตคอมเพล็กซ์" เอื้อประโยชน์ต่อนายทุน
วันพฤหัสบดีที่ 26 พฤศจิกายน พ.ศ. 2563 นายไทวุฒิ ขันแก้ว ผู้อำนวยการสำนักการโยธา กรุงเทพมหานคร ชี้แจงว่า การเวนคืนที่ดินบริเวณซอยวิภาวดีรังสิต 5 ด้านหลังสถานีขนส่งหมอชิต ตามพระราชกฤษฎีกากำหนดเขตที่ดินที่จะเวนคืน ในท้องที่แขวงจอมพล เขตจตุจักร กรุงเทพมหานคร พ.ศ. 2563 เพื่อใช้ในการก่อสร้างและขยายทางหลวงท้องถิ่นสายทางยกระดับเชื่อมระหว่างอาคารอู่จอดและซ่อมบำรุงรถไฟฟ้ากับถนนวิภาวดีรังสิต สืบเนื่องจากหน่วยงานที่เกี่ยวข้อง ประกอบด้วย คณะกรรมการจัดระบบการจราจรทางบก (คจร.) กระทรวงการคลัง (กรมธนารักษ์) กรมการขนส่งทางบก และบริษัท ขนส่ง จำกัด ได้มีการประชุมหารือเกี่ยวกับการพัฒนาที่ดินบริเวณสถานีขนส่งหมอชิตให้เป็นสถานีขนส่งกลาง (Inter – Model Terminal) โดยพัฒนาพื้นที่ส่วนหนึ่งเป็นโรงจอดและซ่อมบำรุงรถไฟฟ้าและอีกส่วนหนึ่งเป็นสถานีขนส่งผู้โดยสารระหว่างจังหวัด
การพัฒนาใช้ประโยชน์พื้นที่ดังกล่าวได้มีการออกแบบทาง เป็นทางยกระดับเชื่อมต่อระหว่างสถานีขนส่งกับถนนวิภาวดีรังสิต และมอบให้กรุงเทพมหานครดำเนินการเวนคืนที่ดิน ซึ่งต่อมาคณะรัฐมนตรีได้มีมติเห็นชอบให้ดำเนินโครงการตามผลการประชุมดังกล่าว กรุงเทพมหานครจึงได้เสนอตราพระราชกฤษฎีกากำหนดเขตที่ดินที่จะเวนคืน ในท้องที่แขวงจอมพล เขตจตุจักร กรุงเทพมหานคร เพื่อดำเนินงานจัดกรรมสิทธิ์อสังหาริมทรัพย์ตามขั้นตอนของกฎหมาย โดยมีการเสนอตราพระราชกฤษฎีกากำหนดเขตที่ดินที่จะเวนคืนฉบับแรกเมื่อปี พ.ศ.2542 แต่ยังดำเนินการไม่แล้วเสร็จ จึงได้ตราต่ออายุพระราชกฤษฎีกาต่อเนื่องมาอีก 2 ฉบับ ซึ่งฉบับปัจจุบันคือ พระราชกฤษฎีกากำหนดเขตที่ดินที่จะเวนคืน ในท้องที่แขวงจอมพล เขตจตุจักร กรุงเทพมหานคร พ.ศ. 2563 ประกาศใช้บังคับ เมื่อวันที่ 22 สิงหาคม 2563 มีกำหนดใช้บังคับ 4 ปี
สำหรับผลที่จะได้รับจากการเวนคืนที่ดินดังกล่าว โครงการก่อสร้างสายทางยกระดับเชื่อมระหว่างสถานีขนส่งหมอชิตกับถนนวิภาวดีรังสิต เป็นโครงการที่ดำเนินการเพื่อรองรับโครงการพัฒนาที่ราชพัสดุบริเวณหมอชิต (เดิม) ซึ่งในอนาคตจะเป็นจุดศูนย์กลางของการคมนาคมขนส่งขนาดใหญ่ จึงจำเป็นต้องมีมาตรการบริหารจัดการจราจรรองรับระบบการคมนาคมดังกล่าว เมื่อก่อสร้างและเสร็จจะช่วยบรรเทาปัญหาการจราจรบนถนนพื้นราบได้มาก เนื่องจากรถยนต์และรถโดยสารสามารถที่จะเข้าออกสู่บริเวณสถานีขนส่งได้โดยตรง โดยไม่ต้องวิ่งตรงไปสะสมกับปริมาณรถยนต์ในพื้นถนนแนวราบ ซึ่งหากไม่มีทางยกระดับดังกล่าว ในอนาคตเมื่อมีการพัฒนาพื้นที่ตามโครงการแล้วเสร็จ จะทำให้เกิดปัญหาการจราจรติดขัดอย่างมากในพื้นที่รอบโครงการดังเช่นในปัจจุบัน ทั้งนี้ ผู้ได้รับผลกระทบจากการเวนคืนจะได้รับค่าทดแทนความเสียหายจากการถูกเวนคืนตามหลักเกณฑ์ วิธีการที่กฎหมายกำหนดให้ไว้ตามพระราชบัญญัติว่าด้วยการเวนคืนและการได้มาซึ่งอสังหาริมทรัพย์ พ.ศ.2562
...................
วันศุกร์ที่ 27 พฤศจิกายน 2563
รมว.แรงงาน เปิดเวทีการประชุมวิชาการประกันสังคม ประจำปี 2563
รัฐมนตรีว่าการกระทรวงแรงงาน เปิดเวทีการประชุมวิชาการประกันสังคม ประจำปี 2563 แลกเปลี่ยนความคิดเห็นในหัวข้อ “Moving toward a New Normal : สปส. ขับเคลื่อนสู่ชีวิต วิถีใหม่” ช่วยเหลือผู้ประกอบกิจการ ผู้ใช้แรงงานซึ่งได้รับผลกระทบจากการแพร่ระบาดโรคโควิด
วันที่ 27 พฤศจิกายน 2563 เวลา 13.30 น. นายสุชาติ ชมกลิ่น รัฐมนตรีว่าการกระทรวงแรงงาน เป็นประธานในพิธีเปิดเวทีการประชุมวิชาการประกันสังคม ประจำปี 2563 ครั้งที่ 15 ภายใต้หัวข้อ “Moving toward a New Normal : สปส. ขับเคลื่อนสู่ชีวิต วิถีใหม่” พร้อมมอบโล่เกียรติคุณการให้บริการยอดเยี่ยมโครงการสำรวจความพึงพอใจผู้รับบริการที่มีต่อสำนักงานประกันสังคม ปี 2563 โดยมีนายสุทธิ สุโกศล ปลัดกระทรวงแรงงาน พร้อมด้วยผู้บริหารระดับสูงสังกัดกระทรวงแรงงาน เข้าร่วมการประชุมในครั้งนี้ ณ ห้องแกรนด์บอลรูม โรงแรมมิราเคิล แกรนด์ คอนเวชั่น กรุงเทพฯ
รัฐมนตรีว่าการกระทรวงแรงงาน กล่าวว่า รัฐบาลภายใต้การนำของ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และ พลเอกประวิตร วงษ์สุวรรณ รองนายกรัฐมนตรี ซึ่งกำกับดูแลกระทรวงแรงงาน ได้เน้นย้ำความสำคัญในการขับเคลื่อนประเทศภายหลังการแพร่ระบาดของเชื้อไวรัส COVID – 19 คลี่คลาย โดยนำนโยบาย “รวมไทย สร้างชาติ” มาดำเนินการควบคู่ไปกับแนวทางที่ต้องปรับเปลี่ยนสู่วิถีชีวิตใหม่ “New Normal” เพื่อช่วยเหลือผู้ประกอบการ ผู้ใช้แรงงาน ซึ่งได้รับผลกระทบจากการนำมาตรการป้องกันโรคโควิด – 19 ประกาศใช้ ซึ่งทำให้ต้องหยุดกิจการ กิจกรรมต่างๆ โรงเรียนต้องหยุดการเรียน/ การสอน เว้นระยะห่างทางสังคม ตลอดจนการทำงานอยู่ที่บ้าน โดย สำนักงานประกันสังคมเป็นหน่วยงานสำคัญของภาครัฐที่รองรับภารกิจในการช่วยเหลือผู้ประกอบการ และผู้ประกันตนที่ได้รับผลกระทบ ได้แก่ การลดอัตราเงินสมทบ การเพิ่มสิทธิประโยชน์กรณีว่างงาน (การจ่าย 62%) และการส่งเสริมการปล่อยสินเชื่อดอกเบี้ยต่ำให้สถานประกอบการ เป็นต้น
การจัดประชุมวิชาการประกันสังคมฯ ในครั้งนี้ เป็นการให้ความรู้ สร้างความเข้าใจ และเตรียมความพร้อมให้ผู้ประกันตน นายจ้าง รวมถึงผู้บริหารกระทรวงแรงงาน สำนักงานประกันสังคม ซึ่งจะเป็นผู้แทนของสำนักงานประกันสังคมในการให้ความรู้ เกี่ยวกับระบบการดูแลสุขภาพกาย สุขภาพใจ และสถานะทางการเงิน รวมถึงเป็นโอกาสอันดีที่ได้มารับทราบประสบการณ์ในการป้องกันและแก้ไขปัญหาที่เผชิญกับภาวะวิกฤต และการเผชิญกับวิถีการทำธุรกิจ การใช้ชีวิตที่เปลี่ยนไป รวมไปถึงการแสดงความคิดเห็นของนักวิชาการ ผู้ทรงคุณวุฒิ ผู้ที่มีส่วนเกี่ยวข้องที่สำคัญคือ ผู้ใช้แรงงาน นายจ้าง และภาครัฐ รวมทั้งจัดนิทรรศการให้ความรู้เกี่ยวกับรูปแบบ กระบวนการทำงานของธุรกิจ และความรู้ ความสามารถ ทักษะการทำงานของแรงงานในชีวิตวิถีใหม่ ตลอดจน สาระดีๆ จากการอภิปรายเรื่อง “ชวนกันคิดเรื่อง…ประกันสังคม” เพื่อนำไปใช้ในการ “ก้าวสู่วิถีชีวิตใหม่” มีแนวทางในการสร้างคุณภาพชีวิตที่ดีของผู้ประกันตน รวมทั้งได้นำความรู้ ประสบการณ์ไปใช้ในการทำงานร่วมกันให้เกิดประโยชน์สูงสุดต่อไป นายสุชาติ กล่าวในตอนท้าย
วันศุกร์ที่ 27 พฤศจิกายน 2563
รมว.วธ.เป็นประธานเปิดกิจกรรม  “TMF Power Fusion” ครั้งที่ ๔ ภาคตะวันออก
รมว.วธ.เป็นประธานเปิดกิจกรรม  “TMF Power Fusion” ครั้งที่ ๔ ภาคตะวันออก
วันที่ ๒๗ พฤศจิกายน ๒๕๖๓ เวลา ๐๙.๐๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม เป็นประธานเปิดกิจกรรม “TMF Power Fusion” ครั้งที่ ๔ ภาคตะวันออก โดยมี นายนริศ นิรามัยวงศ์ รองผู้ว่าราชการจังหวัดชลบุรี ดร.ธนกร ศรีสุขใส ผู้จัดการกองทุนพัฒนาสื่อปลอดภัยและสร้างสรรค์ ผู้บริหารกระทรวงวัฒนธรรม วัฒนธรรมจังหวัด คณะกรรมการกองทุนฯ ผู้ทรงคุณวุฒิ และเครือข่ายสื่อสร้างสรรค์ เข้าร่วมงาน ณ โรงแรมบางแสน เฮอริเทจ อำเภอเมือง หาดบางแสน จังหวัดชลบุรี ทั้งนี้ กระทรวงวัฒนธรรม โดย กองทุนพัฒนาสื่อปลอดภัยและสร้างสรรค์ จัดกิจกรรม TMF Power Fusion กองทุนสร้างสรรค์สื่อ สื่อสร้างสรรค์สังคมขึ้น เพื่อส่งเสริมให้ประชาชน ๕ ภูมิภาค ได้มีส่วนร่วมในการพัฒนาทักษะการรู้เท่าทันสื่อและผลิตสื่อที่ปลอดภัยและสร้างสรรค์ เป็นเครื่องมือในการเรียนรู้และพัฒนาตนเอง ชุมชน และสังคม
วันศุกร์ที่ 27 พฤศจิกายน 2563
รมว.สธ. นำชาวสาธารณสุขถวายสักการะ กรมพระยาชัยนาทนเรนทร อธิบดีกรมสาธารณสุขพระองค์แรก เนื่องในวันสถาปนากระทรวงสาธารณสุข
รัฐมนตรีว่าการกระทรวงสาธารณสุข นำผู้บริหาร และบุคลากรสาธารณสุข ถวายสักการะพระอนุสาวรีย์สมเด็จพระเจ้าบรมวงศ์เธอ กรมพระยาชัยนาทนเรนทร อธิบดีกรมสาธารณสุขพระองค์แรก เนื่องในวันสถาปนากระทรวงสาธารณสุข
เช้าวันนี้ (27พฤศจิกายน 2563) นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข, ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข พร้อมด้วยนายแพทย์เกียรติภูมิ วงศ์รจิต ปลัดกระทรวงสาธารณสุข และคณะผู้บริหาร ข้าราชการ เจ้าหน้าที่สาธารณสุข ผู้แทนหน่วยงาน สมาคม องค์กรต่างๆ ร่วมพิธีวางพานพุ่มถวายสักการะพระอนุสาวรีย์สมเด็จพระเจ้าบรมวงศ์เธอ กรมพระยาชัยนาทนเรนทร และจัดนิทรรศการเฉลิมพระเกียรติ เนื่องในวันคล้ายวันสถาปนากระทรวงสาธารณสุข และพิธีสดัปกรณ์ ทำบุญอุทิศส่วนกุศลให้ข้าราชการและเจ้าหน้าที่กระทรวงสาธารณสุขที่ล่วงลับไปแล้ว
นายอนุทินกล่าวว่า การสาธารณสุขไทย ได้รับสถาปนาครั้งแรกเมื่อ 102 ปีที่ผ่านมา (27 พฤศจิกายน 2461) ด้วยพระมหากรุณาธิคุณของพระบาทสมเด็จพระมงกุฎเกล้าเจ้าอยู่หัว ทรงแต่งตั้งพระเจ้าน้องยาเธอกรมหมื่นชัยนาทนเรนทร เป็นอธิบดีกรมสาธารณสุขพระองค์แรก ซึ่งพระองค์ทรงบำเพ็ญพระกรณียกิจเป็นประโยชน์ต่อการแพทย์ การสาธารณสุข และการเภสัชกรรม ตลอดพระชนม์ชีพ ทำให้การสาธารณสุขไทยพัฒนาต่อเนื่องมาเป็นลำดับ จนยกฐานะขึ้นเป็นกระทรวงสาธารณสุขเมื่อวันที่10มีนาคม 2485 และเมื่อวันที่18สิงหาคม2509คณะรัฐมนตรีได้อนุมัติให้วันที่27พฤศจิกายนของทุกปี เป็นวันคล้ายวันสถาปนากระทรวงสาธารณสุข เพื่อรำลึกความสำคัญของงานสาธารณสุขที่ได้พัฒนาอย่างเป็นรูปธรรมตลอดมา โดยในปีนี้กระทรวงสาธารณสุขมีอายุครบ78ปี
นายอนุทินกล่าวต่อว่า ตั้งแต่ต้นปีจนถึงขณะนี้ ประเทศไทยและทั่วโลกเผชิญกับภัยคุกคามสุขภาพครั้งสำคัญ จากการแพร่ระบาดของโรคโควิด 19 ที่ส่งผลกระทบไปถึงสังคม เศรษฐกิจ วิกฤตที่เกิดขึ้นก็เป็นโอกาสที่ทำให้โลกได้เห็นถึงพลังความร่วมมือของคนไทย ทั้งการช่วยเหลือแบ่งปัน การปฏิบัติตามมาตรการอย่างเคร่งครัด รวมถึงศักยภาพของระบบสาธารณสุขไทย ที่มีบุคลากรด้านการแพทย์และสาธารณสุขที่มีความรู้ความสามารถ มีอาสาสมัครสาธารณสุขที่เข้มแข็ง ทำให้ประเทศไทยประสบความสำเร็จในการควบคุมป้องกันโรค และได้รับการชื่นชมจากองค์การอนามัยโลกและนานาชาติ
สำหรับการดำเนินงานต่อจากนี้ กระทรวงสาธารณสุขให้ความสำคัญสูงสุดต่อโครงการพระราชดำริและโครงการเฉลิมพระเกียรติทุกโครงการ และจะพัฒนาระบบสุขภาพ อาทิ การพัฒนาระบบสุขภาพปฐมภูมิ ให้คนไทยทุกครอบครัวมีหมอประจำตัว 3 คน ประชาชนสิทธิหลักประกันสุขภาพเข้ารับบริการที่สถานบริการปฐมภูมิได้ทุกแห่ง นำร่องในกรุงเทพมหานคร นครราชสีมา ชัยภูมิ บุรีรัมย์ สุรินทร์ และจะขยายทั่วประเทศ ผู้ป่วยมะเร็งรักษาได้ทุกที่ที่มีความพร้อม นอกจากนี้ จะนำเทคโนโลยีมาช่วยเพิ่มความสะดวกรวดเร็วในการเข้ารับบริการ ให้โรงพยาบาลในสังกัดเป็น Smart Hospital สร้างความรอบรู้ด้านสุขภาพและปรับเปลี่ยนพฤติกรรมเพื่อการมีสุขภาพที่ดี
ทั้งนี้ กระทรวงสาธารณสุข ได้จัดกิจกรรมเนื่องในวันคล้ายวันสถาปนากระทรวงสาธารณสุข ครบรอบ 78 ปี พร้อมแจกหน้ากากอนามัย และคู่มือประชาชน เตรียมความพร้อมรับมือฝุ่น PM2.5 และโรคระบบทางเดินหายใจ ณ สถานีรถไฟฟ้า MRT ตลาดบางใหญ่ (บริเวณเซ็นทรัลเวสต์เกต) ทางออก 1-4 เวลา 15.30-17.30 น.
********************* 27 พฤศจิกายน 2563
วันศุกร์ที่ 27 พฤศจิกายน 2563
สาธิต เผยพยาบาลอาชีวอนามัยเดินหน้าปรับแนวทางดูแลสุขภาพคนวัยทำงานยุค New Normal
รัฐมนตรีช่วยว่าการกระทรวงสาธารณสุข เผยพยาบาลอาชีวอนามัย พร้อมเดินหน้าปรับแนวทางการดูแลส่งเสริมสุขภาพคนวัยทำงานสู่ยุค New Normal สอดรับรูปแบบวิถีชีวิต สังคม และเศรษฐกิจที่เปลี่ยนแปลงไปในช่วงสถานการณ์โควิด 19
รัฐมนตรีช่วยว่าการกระทรวงสาธารณสุข เผยพยาบาลอาชีวอนามัย พร้อมเดินหน้าปรับแนวทางการดูแลส่งเสริมสุขภาพคนวัยทำงานสู่ยุค New Normal สอดรับรูปแบบวิถีชีวิต สังคม และเศรษฐกิจที่เปลี่ยนแปลงไปในช่วงสถานการณ์โควิด 19
วันนี้ (27 พฤศจิกายน 2563) ที่อิมแพค เมืองทองธานี จ.นนทบุรี ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข ให้สัมภาษณ์ภายหลังเป็นประธานเปิดการประชุมวิชาการพยาบาลอาชีวอนามัยแห่งชาติ ครั้งที่ 8 “พยาบาลอาชีวอนามัยกับยุค New Normal” เพื่อสร้างความรู้ความเข้าใจ แนวโน้มการเปลี่ยนแปลงสุขภาพคนวัยทำงาน ให้ได้รับบริการด้านสุขภาพที่มีมาตรฐานสอดคล้องกับสภาวะที่เปลี่ยนแปลง รวมถึงเกิดเครือข่ายการทำงานด้านชีวอนามัย โดยมีพยาบาลวิชาชีพที่ปฏิบัติงานในกลุ่มงานอาชีวเวชกรรมในสถานพยาบาลภาครัฐ เอกชน ในสถานประกอบการ และพยาบาลวิชาชีพทั่วประเทศเข้าร่วมประชุม 200 คน
ดร.สาธิตกล่าวว่า ประเทศไทยสามารถรับมือและควบคุมโรคโควิด 19 ได้อย่างมีประสิทธิภาพ จากมาตรการเฝ้าระวัง ป้องกัน ควบคุมโรคของภาครัฐ และความร่วมมือของประชาชนที่ปรับพฤติกรรมการใช้ชีวิตประจำวันตามคำแนะนำของกระทรวงสาธารณสุข จนเป็นกิจวัตร กลายเป็นความปกติใหม่ (New Normal) ซึ่งพยาบาลมีส่วนสำคัญมากต่อระบบสาธารณสุข ในการคัดกรอง ป้องกัน ส่งเสริม ฟื้นฟูสุขภาพประชาชนโดยตรง และเราจะต้องอยู่กับสถานการณ์นี้ไปจนกว่ามีวัคซีนป้องกัน พยาบาลจึงจำเป็นต้องมีความรู้ เข้าใจความเปลี่ยนแปลงที่เกิดขึ้น และนำไปปรับกระบวนการบริการเพื่อความปลอดภัยของผู้ป่วยและเจ้าหน้าที่ สอดคล้องกับรูปแบบวิถีชีวิต สังคมเศรษฐกิจ และสถานการณ์ปัจจุบันและอนาคต ภายใต้มาตรฐาน “ตรวจเร็ว คุมเร็ว รักษาเร็ว”
ดร.สาธิตกล่าวต่อว่า พยาบาลอาชีวอนามัย มีบทบาทหน้าที่ปกป้อง คุ้มครองสุขภาพ และความปลอดภัยของผู้ประกอบอาชีพและประชากรในชุมชน ซึ่งเป็นการปฏิบัติการพยาบาลเฉพาะทางที่เน้นการส่งเสริมสุขภาพ การป้องกันโรคและฟื้นฟู สมรรถภาพของคนทำงานในสิ่งแวดล้อมที่ดีและปลอดภัย ซึ่งต้องใช้ความเชี่ยวชาญเฉพาะทางและได้รับการพัฒนาศักยภาพอยู่เสมอ ในช่วงโควิด 19 มีหน้าที่ดูแลเจ้าหน้าที่ในโรงพยาบาลให้ปฏิบัติตามมาตรการกระทรวงสาธารณสุข และสอดส่อง ดูแลแรงงานในโรงงานอุตสาหกรรม หากสงสัยว่ามีอาการป่วยจะต้องจัดหาช่องทางเพื่อส่งต่อมารับการตรวจวินิจฉัยและรักษาในโรงพยาบาล
************************* 27 พฤศจิกายน 2563
วันศุกร์ที่ 27 พฤศจิกายน 2563
อนุชา เชิญชวนชาวพุทธร่วมสวดมนต์ ถวายพระพรชัยมงคล พระพันปีหลวง ในหลวง ร.10 และสมเด็จพระราชินี เสาร์ที่ 28 พ.ย เวลา 16.00 น. ณ พระอุโบสถวัดพระศรีรัตนศาสดาราม
อนุชา เชิญชวนชาวพุทธร่วมสวดมนต์ ถวายพระพรชัยมงคล พระพันปีหลวง ในหลวง ร.10 และสมเด็จพระราชินี เสาร์ที่ 28 พ.ย เวลา 16.00 น. ณ พระอุโบสถวัดพระศรีรัตนศาสดาราม
นายอนุชา นาคาศัย รัฐมนตรีประจำสำนักนายกรัฐมนตรี เปิดเผยว่า ตามที่มหาเถรสมาคมมีมติเห็นชอบให้สำนักงานพระพุทธศาสนาแห่งชาติจัดพิธีเจริญพระพุทธมนต์ ถวายพระพรชัยมงคลแด่สมเด็จพระนางเจ้าสิริกิติ์ พระบรมราชชนนีพันปีหลวง พระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินี ประจำปี พ.ศ. 2563 ซึ่งกำหนดจัดเดือนละ 1 ครั้ง เป็นจำนวนทั้งหมด 12 ครั้ง
สำหรับเดือนพฤศจิกายน 2563 จะมีการจัดพิธีเจริญพระพุทธมนต์ ในวันเสาร์ที่ 28 พฤศจิกายน 2563 ซึ่งเป็นการจัดพิธีครั้งที่ 11 ประจำปี พ.ศ. 2563 โดยสมเด็จพระอริยวงศาคตญาณ สมเด็จพระสังฆราช สกลมหาสังฆปริณายก จะเดินทางมาเป็นประธานฝ่ายสงฆ์ และมีสมเด็จพระราชาคณะ รองสมเด็จพระราชาคณะ พระราชาคณะ พระสังฆาธิการทุกระดับ ทุกวัด ในเขตกรุงเทพมหานคร ประมาณ 500 รูป ร่วมพิธีครั้งนี้ด้วย
โอกาสนี้ จึงขอเชิญชวนพุทธศาสนิกชนในพื้นที่กรุงเทพมหานครและพื้นที่ใกล้เคียง ร่วมบำเพ็ญกุศลในพิธีเจริญพระพุทธมนต์โดยพร้อมเพรียงกัน ในวันเสาร์ที่ 28 พฤศจิกายน 2563 เวลา 16.00 น. ณ พระอุโบสถวัดพระศรีรัตนศาสดาราม ในพระบรมมหาราชวัง โดยพร้อมเพรียงกัน
......................................
วันศุกร์ที่ 27 พฤศจิกายน 2563
คกก. เห็นชอบ 8 ยุทธศาสตร์ แผนปฏิบัติการด้านการป้องกันและปราบปรามการฟอกเงิน พร้อมเร่งยกระดับผลปฏิบัติตามมารฐานสากลด้าน AML/CFT 5 ข้อ ภายใน ปี 64
คกก. เห็นชอบ 8 ยุทธศาสตร์ แผนปฏิบัติการด้านการป้องกันและปราบปรามการฟอกเงิน พร้อมเร่งยกระดับผลปฏิบัติตามมารฐานสากลด้าน AML/CFT 5 ข้อ ภายใน ปี 64
วันนี้ (27 พ.ย. 63) เวลา 13.30 น. ณ ห้องประชุม 301 ตึกบัญชาการ 1 ทำเนียบรัฐบาล นายวิษณุ เครืองาม รองนายกรัฐมนตรี เป็นประธานในการประชุมคณะกรรมการประสานและกำกับการขับเคลื่อนยุทธศาสตร์ด้านการป้องกันและปราบปรามการฟอกเงินและการต่อต้านการสนับสนุนทางการเงินแก่การก่อการร้าย ที่ประชุมได้รับทราบความคืบหน้าการจัดทำกฎหมายที่เกี่ยวกับผู้รับประโยชน์ที่แท้จริงของนิติบุคคลและบุคคลที่มีการตกลงกันทางกฎหมาย และกฎหมายที่เกี่ยวข้องกับองค์กรไม่แสวงหากำไรไทยและต่างประเทศ และผลการดำเนินงานขับเคลื่อนกิจกรรมภายใต้ยุทธศาสตร์ด้านการป้องกันและปราบปรามการฟอกเงินและการต่อต้านการสนับสนุนทางการเงินแก่การก่อการร้าย (AML/CFT)
ที่ประชุมได้มีการพิจารณาและเห็นชอบ (ร่าง) แผนปฏิบัติการด้านการป้องกันและปราบปรามการฟอกเงิน และการต่อต้านการสนับสนุนทางการเงินแก่การก่อการร้าย ประจำปีงบประมาณ พ.ศ. 2564 ซึ่งประกอบด้วย 8 ยุทธศาสตร์ ได้แก่ 1. กลไกการป้องกันสถาบันการเงินและผู้ประกอบอาชีพที่ไม่ใช่สถาบันการเงิน 2. ระบบการป้องกันองค์กรไม่แสวงหากําไร/นิติบุคคล 3. ยกระดับงานด้านข่าวกรองทางการเงิน 4. การบูรณาการบังคับใช้กฏหมาย และการดําเนินการกับทรัพย์สิน 5. ยกระดับการดําเนินคดีอาญาฟอกเงิน และการสนับสนุนทางการเงินแก่การก่อการร้าย 6. เครือข่ายความร่วมมือและความเป็น หุ้นส่วนเชิงยุทธศาสตร์ 7. พัฒนาระบบการบริหารจัดการให้เป็นไปตามมาตรฐานสากล และ 8. การใช้นวัตกรรมทางเทคโนโลยีเพื่อสนับสนุนการดำเนินงาน โดยในปี 2564 มีหน่วยงานที่เกี่ยวข้องเพิ่มขึ้น 6 หน่วยงาน ได้แก่ กรมการค้าต่างประเทศ สำนักข่าวกรองแห่งชาติ กระทรวงการพัฒนาสังคมและความมั่นคงของมนุษย์ สำนักงานพระพุทธศาสนาแห่งชาติ กองอำนวยการรักษาความมั่นคงภายในราชอาณาจักร และกรทรวงการต่างประเทศ พร้อมทั้งพิจารณาประเด็นการขอยกระดับผลปฏิบัติตามมารฐานสากลด้าน AML/CFT ต่อกลุ่ม Asia Pacific Group on Money Laundering (APG) ในปี พ.ศ. 2564 ซึ่ง คาดว่าจะสามารถดำเนินการได้เร็วขึ้น โดยสามารถยกระดับข้อแนะนำได้อีก 5 ข้อ ภายในปี 2564 เพื่อให้ APG พิจารณายกระดับเป็นกลุ่ม Regular Follow-up (กลุ่มที่มีการปฏิบัติสอดคล้องกับมาตรฐานสากลในระดับดี)
----------------------------------
กลุ่มประชาสัมพันธ์และเผยแพร่ สำนักโฆษก
วันศุกร์ที่ 27 พฤศจิกายน 2563
รองปลัดฯ วรวรรณ ลงพื้นที่สมุทรสงคราม ตรวจเยี่ยมสถานประกอบการที่ได้เงินสินเชื่อกองทุนพัฒนาเอสเอ็มอีตามแนวประชารัฐ
นางวรวรรณ ชิตอรุณ รองปลัดกระทรวงอุตสาหกรรม ลงพื้นที่ตรวจเยี่ยมบริษัท เจม เพลส พร๊อพเพิร์ตี้ จำกัด อำเภออัมพวา จังหวัดสมุทรสงคราม
วันนี้ (27 พฤศจิกายน 2563) นางวรวรรณ ชิตอรุณ รองปลัดกระทรวงอุตสาหกรรม ลงพื้นที่ตรวจเยี่ยมบริษัท เจม เพลส พร๊อพเพิร์ตี้ จำกัด อำเภออัมพวา จังหวัดสมุทรสงคราม เป็นผู้ประกอบกิจการธุรกิจโรงแรม โดยบริษัทฯ ได้รับการสนับสนุนสินเชื่อกองทุนพัฒนาเอสเอ็มอีตามแนวประชารัฐ เพื่อนำไปก่อสร้างห้องอเนกประสงค์ ห้องครัว ลานอาคาร ห้องนวด และระเบียงรอบอาคาร โดยมีนายชูชาติ ชัยฤทธิเลิศ กรรมการบริษัท เจม เพลส พร๊อพเพิร์ตี้ จำกัด ให้การต้อนรับ และมีนายพิชิต มิทราวงศ์ ผู้ช่วยกรรมการผู้จัดการธนาคารพัฒนาวิสาหกิจขนาดกลางและขนาดย่อมแห่งประเทศไทย นางลักษมี รุจิระมานนท์ อุตสาหกรรมจังหวัดสมุทรสงคราม นางอทิตา กลิ่นสุวรรณ อุตสาหกรรมจังหวัดเพชรบุรี นางสาวอารยา ไสลเพชร อุตสาหกรรมจังหวัดประจวบคีรีขันธ์ นายธงชัย เมืองสนธิ์ อุตสาหกรรมจังหวัดสมุทรสาคร ร่วมลงพื้นที่
วันศุกร์ที่ 27 พฤศจิกายน 2563
ก.แรงงาน ยกย่อง “อาหารสยาม”  คว้ารางวัล ASEAN Business Coalition on AIDS
กระทรวงแรงงาน โดยกรมสวัสดิการและคุ้มครองแรงงาน ยกย่องเชิดชูเกียรติ บริษัท อาหารสยาม จำกัด (มหาชน) เป็นต้นแบบที่ดีในการป้องกันและควบคุมเอชไอวีและเอดส์ในสถานที่ทำงาน สามารถคว้ารางวัล ASEAN Business Coalition on AIDS (ASEAN – BCA) จากสาธารณรัฐฟิลิปปินส์
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า กระทรวงแรงงาน โดย กรมสวัสดิการและคุ้มครองแรงงานได้คัดเลือกสถานประกอบกิจการ บริษัท อาหารสยาม จำกัด (มหาชน) เพื่อเข้ารับรางวัล ASEAN Red Ribbon for Outstanding Workplace Award (ARROW) ครั้งที่ 3 ซึ่งเป็นรางวัลที่ ASEAN Business Coalition on AIDS (ASEAN – BCA) มอบให้แก่สถานประกอบกิจการที่มีการป้องกันและควบคุมเอชไอวีและ เอดส์(HIV/AIDS) ในสถานที่ทำงานดีเด่น ในทุก 2 ปี เพื่อแสดงให้เห็นว่าอาเซียนตระหนักถึงบทบาทที่สำคัญของสถานประกอบกิจการในการป้องกันและควบคุมเอชไอวีและเอดส์ (HIV/AIDS) และส่งเสริมนายจ้างและคนทำงานให้มีการพัฒนา ขยาย หรือมีส่วนร่วมในแผนงานและกิจกรรมในการลดปัญหาเอชไอวีและเอดส์ (HIV/AIDS) ในสถานที่ทำงาน โดยบริษัท อาหารสยาม จำกัด (มหาชน) ได้รับรางวัลดังกล่าว เมื่อวันที่ 26 พฤศจิกายน 2563 ณ กรุงมะนิลา สาธารณรัฐฟิลิปปินส์ ซึ่งสมควรได้รับการยกย่องเชิดชูเกียรติถือเป็นสถานประกอบกิจการต้นแบบที่ดีในการป้องกันและควบคุมเอชไอวีและเอดส์ (HIV/AIDS) ในสถานที่ทำงาน
ด้าน นายอภิญญา สุจริตตานันท์ อธิบดีกรมสวัสดิการและคุ้มครองแรงงาน กล่าวต่อว่า สถานประกอบกิจการที่มีความเหมาะสมที่ได้รับรางวัลดังกล่าว มีการดำเนินการบนพื้นฐานของหลักเกณฑ์ทั่วไป ได้แก่ การยึดถือหลักการการไม่เลือกปฏิบัติและการรักษาความลับเกี่ยวกับเอชไอวีและเอดส์ (HIV/AIDS) ของคนงาน มีนโยบายในการเตรียมการ การจัดการ และแผนงานเกี่ยวกับ เอชไอวีและเอดส์ (HIV/AIDS) การจัดการให้คนทำงานสามารถเข้าถึงการอบรมด้านเอชไอวีและเอดส์ (HIV/AIDS) มีแผนงานการสร้างความตระหนักรู้ สามารถเข้าถึงช่องทางบริการให้คำปรึกษา สนับสนุนด้านการดูแลรักษา และมีระบบบริหารจัดการและการรายงานเกี่ยวกับเอชไอวีและเอดส์ (HIV/AIDS) ทั้งนี้ สถานประกอบกิจการสามารถสอบถามรายละเอียดการเข้าส่งเสริมการป้องกันและควบคุมเอชไอวีและเอดส์ (HIV/AIDS) ได้ที่ กองสวัสดิการแรงงาน กรมสวัสดิการและคุ้มครองแรงงาน หมายเลขโทรศัพท์ 0 2246 0383, 0 2246 0080
วันศุกร์ที่ 27 พฤศจิกายน 2563
รมว.ยุติธรรม​ เปิดแผนปฏิบัติการฯ​ ต่อต้านยาเสพติด​ พ.ศ.​ ๒๕๖๔​ เน้นยึดทรัพย์​ตัดวงจรยาเสพติด​
รัฐมนตรีว่าการกระทรวงยุติธรรม เป็นประธานเปิดแผนปฏิบัติการด้านการป้องกันและปราบปรามยาเสพติด พ.ศ. ๒๕๖๔
ในวันศุกร์ที่ ๒๗ พฤศจิกายน ๒๕๖๓ เวลา ๑๓.๐๐ น. ณ ห้องประชุม ชั้น ๒ อาคารอเนกประสงค์ สถาบันวิชาการป้องกันประเทศ (สปท.) ถนนวิภาวดีรังสิต กรุงเทพมหานคร นายสมศักดิ์ เทพสุทิน รัฐมนตรีว่าการกระทรวงยุติธรรมเป็นประธานเปิดแผนปฏิบัติการด้านการป้องกันและปราบปรามยาเสพติด พ.ศ. ๒๕๖๔
โดยมี นายอนุชา นาคาศัย รัฐมนตรีประจำสำนักนายกรัฐมนตรี ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรมนายวิชัย ไชยมงคล เลขาธิการคณะกรรมการป้องกันและปราบรามยาเสพติด (ป.ป.ส.)นายคริสโตเฟอร์ ดี. นีลเซน ผู้อำนวยการประจำภูมิภาคตะวันออกไกล สำนักงานปราบปรามยาเสพติดสหรัฐอเมริกา (DEA)และหัวหน้าส่วนราชการทุกหน่วยงานที่เกี่ยวข้องในส่วนกลางและภูมิภาค ทั้งพลเรือน ตำรวจ ทหาร และผู้แทนภาคประชาชน เข้าร่วมฯ
รมว.ยุติธรรม​ กล่าวว่า​ จุดเน้นของแผนปฏิบัติการด้านการป้องกัน​และปราบปราม​ยาเสพติด​ พ.ศ.​ ๒๕๖๔​ เน้นเรื่องการสืบสวนขยายผลทำลายเครือข่ายการค้ายาเสพติดทุกระดับ​ ตัดวงจรทางการเงิน​ ยึดทรัพย์​สิน​กลุ่ม​การค้ายาเสพติด​มิให้นำเงินมาเป็นทุนในการค้ายาเสพติด​หรือขยายธุรกิจ​ผิดกฎหมายต่างๆ​โดยเน้นบูรณาการ​การบังคับใช้​กฎหมาย​ของทุกหน่วยงาน​ที่เกี่ยวข้อง​ ตามหลักนิติธรรม​ซึ่งพลเอกประยุทธ์​ จันทร์​โอชา​ นายกรัฐมนตรี​ ได้มอบนโยบายในการดำเนิน​งาน​ไปแล้ว​
เมื่อวันที่​ ๑๗​ กรกฎาคม​ ๒๕๖๓​ สำหรับ​ในปี​ ๒๕๖๔​ได้กำหนดเป้าหมายการขยายผลและยึดทรัพย์​สิน​เครือข่าย​ยาเสพติด​ ๑๐ ​เท่า​หรือคิดเป็น​ มูลค่า​ทรัพย์สิน​ประมาณ​ ๖,๐๐๐​ ล้านบาท​เพื่อให้การดำเนิน​งาน​แก้ไขปัญ​หายาเสพติด​เป็นไปตามนโยบาย​เร่งด่วน​ของรัฐบาล
**********************************
วันศุกร์ที่ 27 พฤศจิกายน 2563
คำกล่าว พลเอก ประยุทธ์ จันทร์โอชา นายกรัฐมนตรี เนื่องในโอกาสเป็นประธานพิธีลงนามในสัญญาการจัดหาวัคซีน COVID - 19 โดยการจองล่วงหน้ากับบริษัท AstraZeneca จำกัด
คำกล่าว พลเอก ประยุทธ์ จันทร์โอชา นายกรัฐมนตรี เนื่องในโอกาสเป็นประธานพิธีลงนามในสัญญาการจัดหาวัคซีน COVID - 19
โดยการจองล่วงหน้ากับบริษัท AstraZeneca จำกัด ในวันศุกร์ที่ 27 พฤศจิกายน 2563 เวลา 14.00 น. ณ ตึกสันติไมตรีหลังใน ทำเนียบรัฐบาล
รองนายกรัฐมนตรี และรัฐมนตรีว่าการกระทรวงสาธารณสุข
รัฐมนตรีช่วยว่าการกระทรวงสาธารณสุข
และผู้มีเกียรติทุกท่าน
ผมรู้สึกยินดีเป็นอย่างยิ่งที่ได้มาเป็นประธานในพิธีลงนามในสัญญาจัดหาวัคซีนโควิด - 19 โดยการจองล่วงหน้าและสัญญาการจัดซื้อวัคซีน กับบริษัท AstraZeneca (แอส – ตร้า – เซน - เน – กา) จำกัด ในวันนี้
เป็นที่ทราบกันดีว่า ตั้งแต่เดือนมกราคม 2563 ที่ผ่านมา จนถึงปัจจุบัน สถานการณ์การแพร่ระบาดของโรคติดเชื้อไวรัสโคโรนา 2019 (โควิด - 19) เป็นวิกฤตการณ์ที่สร้างความเสียหายทั้งในด้านสังคมและเศรษฐกิจแก่ประเทศต่าง ๆ ทั้งยังสร้างผลกระทบต่อชีวิต และความเป็นอยู่ของคนทั้งโลก
ในขณะนี้ ประเทศไทยสามารถควบคุมป้องกันการแพร่ระบาดของโรคติดเชื้อไวรัสโคโรนา 2019 (โควิด - 19) ได้ดีในระดับหนึ่งแล้ว ซึ่งเกิดจากความร่วมมือ ร่วมแรง ร่วมใจของทุกภาคส่วนในการป้องกันการแพร่ระบาดของโรคติดเชื้อไวรัสโคโรนา 2019 อย่างจริงจัง แต่ทุกคนจะต้องระมัดระวังอย่างมาก และไม่ประมาทในการดำเนินชีวิตประจำวัน เพื่อป้องกันไม่ให้เกิดการระบาดขึ้นอีก
รัฐบาลตระหนักถึงความสำคัญในการป้องกันการแพร่ระบาดของโรคติดเชื้อไวรัส โคโรนา 2019 จึงได้มีมาตรการในการป้องกันตนเอง การดูแลสุขภาพของตนเอง เช่น การสวมหน้ากาก การล้างมือ และการดูแลสุขภาพให้แข็งแรง พร้อมทั้งสนับสนุนให้กระทรวงสาธารณสุข และทุกภาคส่วนช่วยกันผลักดันให้โครงการจัดหาวัคซีนโควิด - 19 ครั้งนี้ ให้สามารถดำเนินการจนใกล้ที่จะบรรลุ เป้าหมาย ซึ่งคาดว่า คนไทยจะมีวัคซีนโควิด - 19 ใช้ในปี 2564 อย่างแน่นอน
และรัฐบาลยังได้ให้ความสำคัญอย่างยิ่งที่จะสนับสนุนการวิจัย การวิจัยพัฒนา และการผลิตวัคซีนโควิด - 19 โดยมีวัตถุประสงค์ที่สำคัญ คือ ประเทศไทยจะต้องพึ่งตัวเองให้ได้ในเรื่องวัคซีน และจะต้องมีวัคซีนที่จำเป็นเพียงพอสำหรับประชาชนทั้งในภาวะปกติและภาวะฉุกเฉิน
สุดท้ายนี้ ผมขออาราธนาสิ่งศักดิ์สิทธิ์ทั้งหลายในสากลโลก อีกทั้ง เดชะ พระบารมีของพระบาทสมเด็จพระเจ้าอยู่หัว และสมเด็จพระนางเจ้า ฯ พระบรมราชินี โปรดดลบันดาลประทานพรให้ทุกท่าน ประสบความสุข ความเจริญโดยทั่วกัน มีสุขภาพพลานามัยสมบูรณ์แข็งแรง ห่างไกลโรคภับไข้เจ็บทั้งปวง มีกำลังกาย กำลังใจที่เข้มแข็ง พร้อมที่จะร่วมกันก้าวไปข้างหน้าเพื่อความผาสุก และสร้างประเทศไทยให้มีความมั่นคง มั่งคั่ง และยั่งยืนสืบไป
ขอบคุณครับ
วันศุกร์ที่ 27 พฤศจิกายน 2563
นายกฯ เป็นประธานพิธีลงนามสัญญาจัดหาวัคซีนโควิด-19 โดยการจองล่วงหน้า มั่นใจไทยมีวัคซีนใช้ในปี 64  เผยพระมหากรุณาธิคุณ ร.10 พระราชทานให้ บจก.สยามไบโอไซเอนซ์รับถ่ายทอดเทคโนโลยีการผลิต
นายกฯ เป็นประธานพิธีลงนามสัญญาจัดหาวัคซีนโควิด-19 โดยการจองล่วงหน้า มั่นใจไทยมีวัคซีนใช้ในปี 64  เผยพระมหากรุณาธิคุณ ร.10 พระราชทานให้ บจก.สยามไบโอไซเอนซ์รับถ่ายทอดเทคโนโลยีการผลิตวัคซีน
วันนี้ (27 พ.ย. 63) เวลา 14.00 น. นายอนุชา บูรพชัยศรี โฆษกประจำสำนักนายกรัฐมนตรี เผยพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานในพิธีลงนามในสัญญาการจัดหาวัคซีน COVID-19 โดยการจองล่วงหน้าและสัญญาการจัดซื้อวัคซีน ระหว่างสถาบันวัคซีนแห่งชาติ ระหว่างกระทรวงสาธารณสุขกับบริษัท AstraZeneca จำกัด โดยมี พลอากาศเอก สถิตย์พงษ์ สุขวิมล เลขาธิการพระราชวังและประธานกรรมการ บริษัท สยามไบโอไซเอนซ์ จำกัด นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข นายสาธิต ปิตุเตชะ รัฐมนตรีช่วยว่าการกระทรวงสาธารณสุข ผู้แทนหน่วยงานภาครัฐ ภาคเอกชน และทูตานุทูต ร่วมเป็นสักขีพยานพิธีลงนามระหว่างนายแพทย์โอภาส การย์กวินพงศ์ อธิบดีกรมควบคุมโรค นายแพทย์นคร เปรมศรี ผู้อำนวยการสถาบันวัคซีนแห่งชาติ และนายเจมส์ ทีก ประธานบริษัท AstraZeneca (ประเทศไทย) ณ ตึกสันติไมตรี (หลังใน) ทำเนียบรัฐบาล
นายกรัฐมนตรีกล่าวสำนึกในพระมหากรุณาธิคุณจากพระบาทสมเด็จพระเจ้าอยู่หัวมหาวชิราลงกรณ บดินทรเทพยวรางกูร พระราชทานความร่วมมือบริษัท สยามไบโอไซเอนซ์ จำกัด ซึ่งเป็นบริษัทในพระปรมาภิไธย ในการถ่ายทอดเทคโนโลยีที่เป็นประโยชน์ รัฐบาลพร้อมน้อมนำพระราโชบายสมเด็จพระเจ้าอยู่หัวรัชกาลที่ 9 และรัชกาลที่ 10 รักษา สืบสาน ต่อยอด เพื่อสร้างความมั่นคง มั่งคั่ง ยั่งยืน ให้แก่ประเทศชาติ ดูแลสุขภาพประชาชนคนไทยไม่ให้มีโรคภัยไข้เจ็บเพื่อเตรียมความพร้อมในอนาคต
นายกรัฐมนตรียังย้ำว่า รัฐบาลตระหนึกถึงความสำคัญในการป้องกันการแพร่ระบาดของโรคโควิด-19 และสนับสนุนกระทรวงสาธารณสุขและทุกภาคส่วนในการจัดหาวัคซีนโควิด-19 ถือว่าโครงการใกล้จะบรรลุเป้าหมาย ทั้งนี้ คาดว่าจะไทยจะมีวัคซีนป้องกันโควิด-19 ใช้ภายในปี 2564 เมื่อได้รับวัคซีนมาแล้ว ยังต้องเตรียมความพร้อมทั้งการบรรจุภัณฑ์ การขนส่ง การแจกจ่ายให้ประชาชนทุกคนเข้าถึงวัคซีนที่เป็นสินค้าสาธารณะ เพื่อลดภาระค่าใช้จ่ายทางการแพทย์ ขณะเดียวกัน รัฐบาลยังจัดเตรียมกองทุนเพื่อสนับสนุนการวิจัยพัฒนาให้ประเทศไทยสามารถผลิตวัคซีนป้องกันโควิด-19 ได้เอง โดยนายกรัฐมนตรีย้ำความมุ่งมั่นของรัฐบาล เน้นดูแลสุขภาพคนไทยควบคู่ไปกับการสร้างรายได้แก่ให้ประเทศ ฟื้นฟูเศรษฐกิจด้วย
อนึ่ง นาย Pascal Soriot ประธานกรรมการ บริษัท AstraZeneca จำกัด ยังได้ร่วมเป็นสักขีพยานผ่านระบบการประชุมทางไกลผ่านจอภาพ โดยแสดงยินดีรัฐบาลที่ดำเนินการประเทศไทยประสบความสำเร็จในการควบคุมสถานการณ์แพร่ระบาดโรคไวรัสโคโรนา 2019 จนเป็นที่ยอมรับนอกจากนี้ ยังชื่นชมความมุ่งมั่นของรัฐบาลไทยและหน่วยงานสาธารณสุขที่มีส่วนร่วมในการพัฒนาวัคซีนป้องกันโควิด-19 จะทำให้ประเทศไทยจะเป็นส่วนสำคัญที่ทำให้เกิดการเข้าถึงวัคซีนป้องกันโควิด-19 ในระดับภูมิภาคอาเซียนอย่างแพร่หลายอีกด้วย
..............
กลุ่มประชาสัมพันธ์และเผยแพร่ สำนักโฆษก